Inden året er omme får alle med smartphone nemmere ved at
skaffe hurtig hjælp, når de ringer 112.

Fra december får du nemlig mulighed for at føje et lille program til din mobiltelefon, som sikrer, at ambulancen kan finde dig, uanset om du kender den nøjagtige adresse eller ej. Det skriver DR Nordjylland. Trygfonden har netop bevilget pengene til udviklingen og lanceringen af det gratis program, der sender telefonens GPS-informationer afsted automatisk ved opkald til 112. - Det bliver en stor hjælp. De vagthavende ved 112 kan ved opkaldet se nærmest nøjagtigt, hvorfra opkaldet kommer. Indtil med 10 meters nøjagtighed. Det siger teamkoordinator Steffen Svinth Thommesen fra Kort & Matrikelstyrelsen til DR Nordjylland. Som det er i dag kan de vagthavende ved 112 typisk kun pejle sig frem med 5-600 meters nøjagtighed, hvis de ikke kender adressen. Eller med endnu mindre nøjagtighed hvis der er dårlig mobildækning. Det nye program bliver gratis at downloade, men det kræver altså en mobiltelefon med GPS.